b'\n_START_ARTICLE_\nRoca detr\xc3\xadtica\n_START_PARAGRAPH_\nUna roca detr\xc3\xadtica, o tamb\xc3\xa9 roca cl\xc3\xa0stica, roca mec\xc3\xa0nica o roca fragment\xc3\xa0ria, \xc3\xa9s una roca sediment\xc3\xa0ria de formaci\xc3\xb3 a base de fragments detr\xc3\xadtics de roques tant aut\xc3\xb2ctones com al\xc2\xb7l\xc3\xb2ctones, \xc3\xa9s a dir formades dins o fora de la conca, els fragments de les quals han estat sotmesos a canvis mec\xc3\xa0nics o qu\xc3\xadmics, generant un residu fragmentari com s\xc3\xb3n minerals, o fragments rocosos._NEWLINE_Les part\xc3\xadcules s\xc3\xb2lides procedents de la meteoritzaci\xc3\xb3 f\xc3\xadsica s\xc3\xb3n transportades per agents erosius (aigua, vent, gel), cap a una conca sediment\xc3\xa0ria, i all\xc3\xa0 han patit la compactaci\xc3\xb3 i la cimentaci\xc3\xb3 (diag\xc3\xa8nesi). Les roques detr\xc3\xadtiques es classifiquen segons el tipus de gra que les conformen. Si est\xc3\xa0 formada per graves (blocs o c\xc3\xb2dols, major di\xc3\xa0metre) s\xc3\xb3n conglomerats, si la roca est\xc3\xa0 formada per sorres, es denomina pedra sorrenca i si est\xc3\xa0 formada per llims o argiles es denomina lutita.'